BODOLAND रादाब: मुसलपुर, 2 मे : आसाम बिधान सभानि फिथाइखौ फोसावनायाव बाक्सा जिल्लानिफ्राय मोनथाम बियाबावबो इउपिपिएल दोलोआ देरहासारनो हादों । बाक्सा जिल्लानि 62 नं बरमा बियाबाव भुपेन बर’, 63 नं चापागुरि बियाबनिफ्राय इउ.जि ब्रम्ह आरो 58 नं तामुलपुर बियाबनिफ्राय लेह’राम बर’आ इउपिपिएल दोलोनि गोरलैयैनो देरहाजोबनो हादों । सेथि राउन्ड हिसाबै भट साननायखौ जागायजेननायनिफ्रायनो बाक्सा जिल्लानि मोनथामबो बियाबाव इउपिपिएल दोलोनि भट बिबांआ बारायलांबाय थादोंमोन बे एखे रोखोमैनो भट’नि बिबांआ बांलांबाय थानानै उननि जोबथि राउन्डसिम बारालांबाय थायो आरो 63 नं चापागुरि बियाबाव इउपिपिएल दोलोनि बिजाथि इउ.जि ब्रम्ह बिथांआ 61,302 भट मोननो हायो फारसेथिं बिपिएफ दोलोनि बिजाथि हितेस बसुमतारीआ 34,786 भट मोननो हायो आरो बिपिएफ दोलोनि बिजाथि हितेस बसुमतारीखौ इउ जि ब्रम्ह बिथांआ 26,516 भट’नि फारागथिआव गोरलैयैनो फेजेनना देरहानो हायो । 62 नं बरमा बियाबआव इउपिपिएल दोलोनि बिजाथि भुपेन बर’आ 62,270 भट मोननो हायो ओरैहाय बिपिएफ दोलोनि बिजाथि प्रबिन बर’आ 38,540 भटखौ मोननो हायो आरो इउपिपिएल दोलोनि बिजाथि भुपेन बर’आ 23,730 भटनि फारागथिआव बिपिएफ दोलोनि बिजाथि प्रबिन बर’खौ फेजेननो हायो । बे एखे रोखोमैनो ककराझार लक’ सभानि एम.पि नब’ कुमार सरनिया बिथांआ उदां बिजाथि महरै गसंदोब्लाबो 25,851 भट मोननो हादोंमोन नाथाय भुपेन बर’नि आखाइआव जेननायखौ मानिना लानो गोनां जायो । बे एखे रोखोमैनो 58 नं तामुलपुर बियाबावबो इउपिपिएल दोलोनि बिजाथि लेह’राम बर’आ 78,484 भट मोननो हायो ओरैहाय बिपिएफनि दोलोनि बिजाथि रंजा खुंगुर बसुमतारिआ 46,492 भट मोननो हादोंमोन नाथाय लेह’राम बर’नि आखाइआव 31,992 भटनि फारागथिआव जेननायखौ मानिना लानो गोनां जायो । मख’नो नांगोनदि बाक्सा जिल्लाआव थानाय बरमा, चापागुरि आरो तामुलपुर बे मोनथाम बियाबावनो इउपिपिएल दोलोआ देरहानो हानाया बाक्सा जिल्ला इउपिपिएल दोलोनि मावथि आरो बिथांमोनखौ रंजानायनि मोनसे फोरबो महरै लाबोदों आरो बिथांमोनहा देरहानायनि जै गोमसार होदों । 58 नं तामुलपुर बियाबनिफ्राय देरहानाय लेह’राम बर’ 62 नं बरमा बियाबनिफ्राय देरहानाय भुपेन बर’ आरो 63 नं चापागुरि बियाबनिफ्राय देरहालांनाय रायजो सभानि बारग’ एम.पि इउ.जि ब्रम्ह बिथांमोनहा दुलाराय रायजो राजाखौ सिबिनो खाबु होनायनि थाखाय दोलोनि दैदेनगिरि आरो मावथि बिथांमोनजों लोगोसेनो भट होगिरि गासै रायजोफोरखौ साबायखर बावहरदों ।